Resolució 69/2017, de 22 de febrer
Accés a un expedient de l'Oficina Antifrau obert a l'Ajuntament.
L'expedient al qual es demana l'accés ja ha estat tancat per l'Oficina Antifrau, de manera que des de la perspectiva d'aquest organisme no hi hauria cap motiu per limitar l'accés a la documentació que conté.
Número d'expedient de la reclamació: 16/2017.
La Reclamació també adjunta una sol·licitud de la mateixa persona reclamant que, després d'identificar-se com a portaveu del grup municipal de Convergència a l'Ajuntament de Sant Fruitós de Bages, i fent referència a una comunicació anterior del 2 de desembre, demanava a l'OA tota la informació possible sobre la investigació que s'hagi fet a aquest Ajuntament, i que l'OA estigui en disposició de fer-li arribar, com ara l'informe raonat, sobre la investigació resolta el 20 de setembre de 2016.
En resposta a aquesta sol·licitud, la persona responsable del Gabinet de Direcció de l'OA hauria comunicat a la persona reclamant, el 16 de desembre de 2016, el seu informe raonat de 20 de setembre de 2016, la resposta de l'Ajuntament de 17 d'octubre de 2016 i la comunicació de l'OA de 25 d'octubre de 2016.
La Reclamació és argumentada en els següents termes: "Com a regidora de l'Ajuntament tinc dret d'accés als expedients.
És inversemblant que l'OA faciliti la informació sobre aquest tema a qualsevol ciutadà, en base a la Llei de la Transparència, i en canvi el meu Ajuntament em denegui aquesta mateixa informació, tot i ser un representant de la ciutadania, al·legant criteris poc justificables i contradictoris amb els utilitzats per la pròpia OA".
Aquesta Reclamació ha estat formulada per una persona que s'identifica com a Regidora, en relació amb una sol·licitud prèvia feta en exercici del dret dels electes locals a la informació de la respectiva entitat, que els reconeix la legislació de règim local.
Aquest fet obliga a valorar fins a quin punt és admissible la Reclamació i, en general, li és aplicable la legislació de transparència i accés a la informació pública.
A partir de la Resolució d'11 de febrer de 2016, sobre la Reclamació 4/2016, la GAIP ve admetent reiteradament reclamacions en relació amb sol·licituds d'informació municipal emparades en el dret a la informació reconegut a favor dels i de les electes locals per l'article 164 del Text Refós de la Llei Municipal i de Règim Local de Catalunya, aprovat pel Decret Legislatiu 2/2003, de 28 d'abril (TRLMRLC).
Tot i que la legislació de règim local remet directament a la jurisdicció contenciós administrativa l'eventual impugnació de tota mena de resolucions dels òrgans i autoritats locals, sense fer cap referència a la via de reclamació davant la GAIP, aquesta Comissió de Garantia ve entenent que això obeeix al fet que la legislació vigent de règim local és anterior a la de transparència que institueix la reclamació davant d'un òrgan independent i especialitzat (la GAIP, en el cas de Catalunya); que aquesta via de reclamació és voluntària i en cap cas perjudica l'accés a la jurisdicció contenciós administrativa i, si escau, constitucional; que suposa un increment de les garanties jurídiques del dret a la informació que, si són a l'abast de la ciutadania en general, amb més raó han de poder ser accessibles als electes locals, que exerceixen un dret reforçat a la informació emparat en el de participació i representació política de l'article 23 de la Constitució; i que l'aplicació supletòria de la legislació de transparència, inclosa la reclamació davant de la GAIP, respecte del dret a la informació regulat per la legislació de règim local, té empara tant a la legislació bàsica (disposició addicional 1a.2 de la Llei 19/2013, de 9 de desembre, de transparència, accés a la informació pública i bon govern, LTAIPBGE), com a la disposició addicional 1a.2 de la Llei 19/2014, de 29 de desembre, de transparència, accés a la informació pública i bon govern (LTAIPBG).
Si, a més, es té en compte que la Reclamació compleix els requisits d'admissibilitat establerts amb detall per l'apartat 14 del Manual de Reclamació de la GAIP, cal concloure que procedeix la seva admissió a tràmit.
D'entrada, tot sembla indicar que la informació sol·licitada (documentació relacionada amb una concessió municipal) és pública i susceptible de ser objecte del dret d'accés, i més encara si qui l'exerceix és una regidora i no concorren les causes d'exclusió establertes per l'article 164.3 TRLMRLC.
La causa al·legada per l'Ajuntament per denegar l'accés seria el fet d'estar afectada la informació sol·licitada per una investigació oberta per l'OA i els criteris de reserva que aplicaria aquest organisme davant de situacions similars.
Els antecedents posen de manifest que l'OA ja hauria proporcionat a la mateixa persona reclamant informació inclosa en aquest expedient; per tant, la seva reserva, com a molt, seria relativa.
Al decret d'Alcaldia de 19 de desembre, de denegació de la informació sol·licitada, es reprodueix el que suposadament seria un fragment d'una resolució de l'OA, que raona la restricció d'una sol·licitud d'informació i que segons l'Ajuntament seria aplicable a aquest cas (antecedent 3).
La invocació d'aquest precedent no té cap mena de valor jurídic si, com a mínim, no s'acredita o raona la identitat de circumstàncies entre ambdós casos.
Així, té sentit invocar el règim de protecció de dades si la informació demanada conté dades personals mereixedores de protecció, i no sembla que sigui aquest el cas (o, com a mínim, no es fa cap consideració en aquest sentit).
Es fa referència a que l'accés sol·licitat podria posar en risc l'eficàcia de les funcions de supervisió i control de l'OA; certament, aquest pot ser un motiu per denegar o limitar l'accés sol·licitat, però no es pot donar per suposada la concurrència del risc, cal que s'argumenti tenint en compte les circumstàncies del cas, i qui millor pot fer-ho és la pròpia OA.
És per això que la GAIP demana un informe a aquesta Oficina, que posa de manifest (antecedent 10) que en realitat l'accés sol·licitat per la persona reclamant no afectaria cap procediment de l'OA en curs i que els arguments invocats per l'Alcaldia per denegar l'accés sol·licitats no serien aplicables al cas.
Ateses les anteriors consideracions, procedeix reconèixer el dret de la persona reclamant a obtenir la informació sol·licitada i, en conseqüència, a requerir l'Ajuntament que li la lliuri.